Kawża tal-maltemp bl-irjiħat li laqtu lil pajjiżna x-xitwa li għaddiet, din is-sena kien hawn rekord t'alka li qatt esperjenza pajjiżna f'dawn l-aħħar snin. Wara l-maltempata kbira li laqtet lil pajjiżna f'Ottubru 2016, l-alka kollha minn fuq il-bajjiet kienet tnaddfet u tneħħew b'iktar minn 177 tunnellata ta' skart, iżda l-isforzi li saru prattikament ma swew għal xejn. Anke operaturi li ilhom joperaw fuq dawn il-bajjiet għal għexieren ta' snin, qed jistqarru li qatt ma ltaqgħu ma' din is-sitwazzjoni. Id-Direttorat tat-Tindif fi ħdan il-Ministeru għat-Trasport u l-Infrastruttura spjega li qed ikollu jikri hydraulic excavator li permezz tiegħu tkun tista' tittella' l-alka mill-baħar. Ladarba tkun imxarrba, l-alka titħalla fil-post biex toqtor u ma tkunx ta' periklu għas-sewwieqa meta din tinġarr fit-trakkijiet sabiex tintrema. Qed ikun hemm talbiet mill-operaturi stess, sabiex jitnaddfu ż-żoni tagħhom malajr kemm jista' jkun. Apparti l-Bajja tal-Għadira, sar xogħol fuq il-bajjiet ta' San Ġorġ f'San Ġiljan, il-Bajja ta' Spinola, qed titnaddaf il-bajja ta' taħt il-Pjazza ta' Buġibba, kif ukoll qed jitnaddfu bajjiet f'Wied il-Għajn, f'Birżebbuġa u f'Marsaxlokk. Hekk kif titlesta l-Bajja tal-Għadira se tibda titnaddaf il-Bajja ta' Għajn Tuffieħa, l-Armier, Little Armier u wara, jitnaddfu l-bajjiet inqas popolari bħal Magħtab u Baħar iċ-Ċagħaq. Sabiex dan il-pjan iseħħ, il-Ministeru qed jara li jkun hemm makkinarju għad-dispożizzjoni tad-Direttorat, partikolarment trakkijiet, inkluż fi tmiem il-ġimgħa. "Wieħed irid jifhem ukoll li hemm proċessi tan-natura li jridu jieħdu l-ħin tagħhom matul ix-xhur tax-xitwa u li ħadd m'għandu kontroll fuqhom. Dawn il-proċessi, prattikament jipproteġu lill-bajjiet minn tneħħija ta' ramel waqt maltempati kbar," qal id-Direttorat. Matul dawn ix-xhur il-ħaddiema li jnaddfu l-bajjiet wettqu xogħol ta' ftuħ ta' toroq li kull darba jiġu mblokkati b'materjal ta' ramel, alka u skart li jtella' l-baħar. Matul l-aħħar tliet xhur, l-istess ħaddiema ġabru mal-140 tunnellata ta' skart, minn fuq il-bajjiet ramlin, li tella' l-baħar miegħu.